**PETER POŽUN - PREDSTAVITEV KANDIDATA ZA PREDSEDNIKA PD LISCA SEVNICA**

Sem Peter Požun, 36. letni Sevničan, oče treh otrok. Z družino živim na sevniškem podeželju na manjši kmetiji, kjer smo se več kot desetletje ukvarjali s konjerejo. Od leta 2006 sem kot diplomirani inženir kemijske tehnologije in magister strojništva zaposlen v Nuklearni elektrarni Krško.

Ljubezen do narave in gora me spremlja že od otroških let, ko sem se kot osnovnošolec včlanil v Društvo za opazovanje in preučevanje ptic Slovenije in s sevniškimi skavti odkrival lepote Slovenije ter se krepil v vrednotah poštenosti, delavnosti in truda za skupno dobro. V voditeljskih spretnostih sem se uril tudi kot animator v društvu SMC Sevnica. Preizkusil sem se v številnih športih in v srednješolskih letih aktivno treniral in tekmoval za društvo Ippon Sevnica.

Z opravljenim sklopom izobraževanj sem v letu 2019 postal Vodnik v naravi in v sklopu tega vodnik po Jurkovi učni poti na Lisci ter vodnik na tematski poti Gozd je kultura (pod sevniškim gradom). V letu 2020 sem opravil izobraževanja za planinskega vodnika in si pridobil naziv strokovni delavec v športu. Opravil sem tudi tečaj varnega gorništva pozimi.

Kot velik ljubitelj narave in gora gradim vizijo svojega delovanja na stalnem izobraževanju in izpopolnjevanju svojih spretnosti, kar želim v prihodnosti nadgraditi tudi na področju naravovarstva, kulture gorništva ter prostovoljstvu in povezovanju med generacijami.